Miss World 2019

Ang Miss World 2019 ay ang ika-69 na edisyon ng Miss World pageant, na ginanap sa ExCeL London sa Londres, Reyno Unido noong 14 Disyembre 2019.
Pagkatapos ng kompetisyon, kinoronahan ni Vanessa Ponce ng Mehiko si Toni-Ann Singh ng Hamayka bilang Miss World 2019. Ito ang ikaapat na tagumpay ng Hamayka sa kasaysayan ng kompetisyon. Nagtapos bilang first runner-up si Ophély Mézino ng Pransiya, habang nagtapos bilang second runner-up si Suman Rao ng Indiya.
Mga kandidata mula sa 111 bansa at teritoryo ang lumahok sa kompetisyong ito. Pinangunahan nina Peter Andre, Miss World 2013 Megan Young, Miss World 2016 Stephanie Del Valle at Fernando Allende ang kompetisyon. Nagtanghal sina Peter Andre, Lulu, Misunderstood, at Kerry Ellis sa edisyong ito.
Noong Pebrero 19, 2019, inanunsyo ng Pangulo ng Miss World Organization na si Julia Morley, kasama sina CEO Tanawat Wansom ng TW Pageants at Ashwani Kumar Rai, na ang kompetisyon ay pagdadausan sa Bangkok, Taylandiya sa kalagitnaan ng Disyembre 2019. Ang lokasyon kung saan ito gagawin ay hindi pa nababanggit.
Subalit, inanunsyo ni Morley, kasama si Miss World 2018 Vanessa Ponce noong Hulyo 2 sa palabas na Good Morning Britain ni Piers Morgan sa ITV, na ang kompetisyon ay gaganapin sa ExCel London sa Disyembre 14 sa halip na sa Bangkok, Taylandiya. Inanunsyo rin nito na ang ika-70 anibersaryo ng kompetisyon ay gaganapin sa Bangkok. Kalaunan ay nakansela ang ika-70 edisyon ng kompetisyon noong 2020 dulot ng pandemya ng COVID-19, at ipinagliban ang kompetisyon hanggang Marso 2022 kung saan ito ay idinaos sa San Juan, Porto Riko.
Ang mga kalahok mula sa 111 bansa at teritoryo ay napili upang lumahok sa kompetisyon. Tatlong kandidata ang nailuklok upang kumatawan sa kanilang bansa/teritoryo at isang kandidata ang nailuklok upang kumatawan sa kanilang bansa/teritoryo matapos ang pag-urong ng orihinal na kalahok.
Iniluklok ang first runner-up ng Miss France 2019 na si Ophély Mézino upang kumatawan sa bansang Pransiya matapos na pinili ni Miss France 2019 Vaimalama Chaves na huwag sumali sa kahit anong internasyonal na kompetisyon at dahil sa iskedyul ng Miss France na gaganapin din sa buwan ng Disyembre kung saan siya ay obligadong dumalo.
Sa edisyong ito bumalik ang Antigua at Barbuda, Kambodya, Kapuluang Birhen ng Estados Unidos, Kirgistan, Kosta Rika, Makaw, Samoa, Suwesya, at Tunisya. Huling kumalahok noong 2006 ang Kambodya, noong 2015 ang Samoa, noong 2016 ang Antigua at Barbuda, Kapuluang Birhen ng Estados Unidos, Kirgistan, at Kosta Rika, at noong 2017 ang Makaw, Suwesya, at Tunisya.
Hindi sumali ang mga bansang Alemanya, Austrya, Belis, Ehipto, Guam, Kamerun, Letonya, Lesoto, Libano, Madagaskar, Martinika, Noruwega, Sambia, Serbya, Simbabwe, at Tsipre sa edisyong ito. Hindi sumali si Larissa Robitschko ng Austrya matapos bitawan ng Miss Austria Organization ang prangkisa para sa Miss Universe at Miss World. Hindi sumali si Valerie Mille Binguira ng Madagaskar dahil sa mga hindi pagkakaunawaan ng mga organizer ng Miss Madagascar. Hindi sumali sina Palesa Makara ng Lesoto at Sanja Lovčević ng Serbya dahil sa hindi isiniwalat na dahilan. Hindi sumali ang mga bansang Alemanya, Belis, Ehipto, Guam, Kamerun, Letonya, Libano, Martinika, Noruwega, Sambia, Simbabwe, at Tsipre matapos na mabigo ang kanilang mga organisasyong pambansa na magdaos ng kompetisyong pambansa o magtalaga ng kalahok.
Opisyal na itinalaga ang mga kalahok sa kani-kanilang grupo para sa hamong Head-to-Head na ipinalabas sa Miss World YouTube Channel noong 21 Nobyembre 2019. Ang mga nagwagi sa bawat grupo ay lumahok sa ikalawang round ng hamon, at ang sampung kandidatang nagwagi sa ikalawang round ay napabilang sa Top 40.
Ginanap ang finals ng Hamong Top Model noong 25 Nobyembre 2019 sa Fashion and Textile Museum sa Londres kung saan nirampa ng mga kandidata ang mga kasuotan mula sa tatlong koleksyon ng taga-disenyong Ingles na si Zandra Rhodes, tagapagtatag ng Fashion and Textile Museum. Inanunsyo ang kandidatang nagwagi sa hamon noong 12 Disyempre 2019 at ang nagwagi ay mapapabilang na sa Top 40. Nagwagi si Nyekachi Douglas ng Niherya sa hamong ito at mapapabilang na sa Top 40.
Ginanap ang finals ng hamon sa palakasan noong 30 Nobyembre 2019, kung saan naglaban-laban ang bawat pangkat sa mga kompetisyong pampalakasan. Inanunsyo ang nagwagi sa hamon sa kaparehong araw. Nagwagi si Rikkiya Brathwaite ng Kapuluang Birheng Britaniko sa hamong ito at mapapabilang na sa Top 40.
Ginanap ang finals ng Hamon sa Talento noong 9 Disyembre 2019 sa Indigo at The O₂. Inanunsyo ang kandidatang nagwagi sa hamon noong 14 Disyembre 2019 at ang nagwagi ay mapapabilang na sa Top 40. Nagwagi si Toni-Ann Singh ng Hamayka sa hamong ito at mapapabilang na sa Top 40.
Inanunsyo ang nagwagi sa hamon noong 14 Disyembre 2019. Nagwagi si Anushka Shrestha ng Nepal sa hamong ito at mapapabilang na sa Top 40.
Inanunsyo ang mga sampung mga pinalista noong 11 Disyembre 2019 sa Beauty With a Purpose Charity Gala Dinner. Sa unang pagkakataon, lahat ng sampung pinalista ay mapapabilang sa Top 40. Nagwagi si Anushka Shrestha ng Nepal sa hamong ito at mabibigyan ng papondo mula sa Miss World Organization para sa paglunsad ng kaniyang proyekto.
Nakapasok sa Top 40 sa pamamagitan ng Beauty With A Purpose.
Ilang pagbabago ang inimplementa sa edisyong ito. Ang bilang ng mga semi-finalist sa edisyon ito ay itinaas sa apatnapu mula sa tatlumpu ng nakaraang edisyon. Labinwalo sa mga ito ay nagwagi sa mga Fast Track event, at ang nalalabing dalawampu't-dalawa ay pinili ng mga hurado. Ang Top 40 ay sasabak sa Fashion Show Competition. Mula sa apatnapu, labindalawa ang sumabak sa paunang question-and-answer round, at limang pinalista naman ang sumabak sa final question kasama si Piers Morgan.
111 kandidata ang kumalahok para sa titulo.